แพทย์เตือนสงกรานต์นี้ขอทุกคนระวังตัวเองขั้นสูงสุด ใส่หน้ากาก ล้างมือ เว้นระยะห่างตลอดเวลา
ศ.คลินิกเกียรติคุณ นพ.อุดม คชินทร ที่ปรึกษาคณะกรรมการบริหารสถานการณ์การแพร่ระบาดของเชื้อไวรัสโคโรนา 2019 กล่าวว่า ขณะนี้ประเทศไทยมีผู้ติดเชื้อโควิด-19  สะสม 30,000 รายแล้ว และอาจมีผู้ติดเชื้อที่ไม่มีอาการและไม่เคยไปตรวจอีกจำนวนมาก ทำให้อาจรับเชื้อและแพร่เชื้อสู่ผู้อื่นได้โดยไม่รู้ตัว โดยเฉพาะกับคนใกล้ชิดในครอบครัว รวมทั้งผู้สูงอายุหรือผู้มีโรคประจำตัวหากติดเชื้อมีความเสี่ยงอาการรุนแรงและเสียชีวิตได้ ดังนั้นช่วงสงกรานต์นี้ ขอให้ประชาชนระวังตัวเองขั้นสูงสุดตลอดเวลา ให้คิดเสมอว่าทุกคนมีความเสี่ยงติดเชื้อและระวังไม่ให้ตัวเองนำเชื้อไปติดคนอื่น หากเดินทางกลับไปเยี่ยมบ้านช่วงสงกรานต์ ขอให้อยู่ในครอบครัว อย่าไปสุงสิงกับครอบครัวอื่น ไม่ไปสถานที่เสี่ยง ไม่ทำตัวเองให้มีความเสี่ยง หากออกจากบ้านต้องใส่หน้ากากตลอดเวลา ล้างมือบ่อยๆ เว้นระยะห่างจากคนอื่นอย่างน้อย 2 เมต ซึ่ง 3 มาตรการด้านสาธารณสุขนี้ ต้องปฏิบัติอย่างเข้มข้นจะช่วยป้องกันการติดเชื้อได้จริงสำหรับการฉีดวัคซีนโควิด-19 ศ.คลินิกเกียรติคุณ นพ.อุดม กล่าวว่า แม้จะรับวัคซีนครบ 2 เข็มแล้ว ก็ยังมีความเสี่ยงติดเชื้อได้ โดยหลังฉีดวัคซีนเข็มแรกประมาณ 2-3 สัปดาห์จะมีภูมิคุ้มกันประมาณ 60-70% และจะเพิ่มเป็น 80% เมื่อฉีดครบ 2 เข็ม ดังนั้น แม้จะรับวัคซีนครบ 2 เข็มแล้ว หากไปในพื้นที่ที่มีความเสี่ยงก็มีโอกาสติดเชื้อได้ แต่อาการจะน้อยหรือป่วยไม่รุนแรง การป้องกันการติดเชื้อดีสุดคือปฏิบัติตามมาตรการด้านสาธารณสุขอย่างเข้มงวดคือ ใส่หน้ากาก ล้างมือและเว้นระยะห่าง ถือเป็นวัคซีนตัวจริงที่ช่วยปกป้องตัวเอง คนที่รัก ครอบครัว เพื่อนรอบข้างและประเทศไทยจากโรคโควิด-19 ได้